Peter Skaarup (DF), 2000-05-03:
Jeg kan sige til ministeren, at bl.a. Jes Schiøler fra Dommerforeningen har sagt, at grunden til, at man så de manglende udvisninger i en række sager som de her, bl.a. var
, at politikerne, da de lavede loven i 1998, netop tog en række forbehold.
Altså man skrev, at der kan ske udvisning, og man tog de her syv undtagelser ind i loven, som er beskrevet.
Så det er i hvert fald en talsmand for Dommerforeningens opfattelse, at politikerne bevidst lavede en lov, der ville give de her muligheder, og derfor er det, jeg spørger ministeren: Står vi ikke frit i forhold til at kunne stramme den lov?
Det er gået så hårdt ud over ældre mennesker f.eks., at der burde ske udvisning.
Og derfor vil jeg godt bede ministeren om at se på, om ikke vi kunne få tilvejebragt et materiale, der kan belyse det her forhold.
Jeg tror ikke rigtig, hr. Søren Hansen har forstået den sag omkring Søren Kam.
Nu er det bare ét eksempel blandt mange, men lad os så tage det eksempel.
Hr. Søren Hansen siger, at man kan ikke give de oplysninger, fordi det er en verserende sag, det er en sag, der kører i øjeblikket.
Det er fuldstændig rigtigt, at den sag kørte fra 1999, fordi nogle partier herinde i Folketinget krævede, at Justitsministeriet gik aktivt ind i den sag; men sagen kørte ikke før 1999, sagen kørte først efter, at Folketinget gjorde en indsats for at få gjort noget.
Selv om sagen ikke var verserende, ville man ikke give den her aktindsigt.
Og man ser på lignende vis et stort antal sager.
Vi ser sagerne omkring tyskerbørnene, hvor der heller ikke kan gives aktindsigt fra myndighedernes side.
Vi ser andre sager, hvor man ikke overholder de frister, man skal, fra Rigsarkivets side og fra ministeriernes side, og der er påtaler til ministerierne osv.
Det her retter ikke op på det, og det er det, jeg efterlyser
: Hvor er det, der rettes op på det i det nye forslag til vedtagelse, som hr. Søren Hansen fremsætter?
Jo, men lige til det sidste, om vi skal melde os ud af den internationale menneskerettighedskonvention, vil jeg da sige: Det vil da ikke være særlig ønskeligt.
Men på den anden side vil jeg sige: Hvis vi gentagne gange ser sager som den her med en mand, der i gentagne tilfælde slår gamle damer ned og røver deres penge, og man ikke kan udvise en sådan mand på grund af en sådan konvention, så mener jeg, at vi skal overveje, om vi overhovedet skal være med i en sådan konvention, for så er de menneskerettigheder for de ældre mennesker, som er blevet slået ned, trådt under fode af den konvention, der gerne skulle sikre nogle menneskerettigheder. Så jeg mener slet ikke, man skal udelukke i givet tilfælde at træde ud af den, hvis det er det, der er nødvendigt.
Men jeg vil godt spørge ministeren, om ministeren så vil tilvejebringe det eventuelle materiale med hensyn til, at der er givet en instruks om, at man ikke længere kan kræve de her udvisningsdomme, for det er ellers det, der er fremgået af Berlingske Tidende i lørdags, at der nu er lavet sådan et materiale.
Og så vil jeg også godt sige til ministeren, at jeg tror, det er et problem også for regeringen, hvis regeringen blåstempler denne og andre sager, hvor man ikke kræver udvisningsdom, og ikke lægger op til, at der på et tidspunkt skal ske nogle ændringer i lovgivningen, for hvis ikke man signalerer, at der er brug for nogle ændringer, hvis det gentagne gange er sådan, at der ikke afsiges udvisningsdom, så har man et problem som regering, for så har vi en retsbevidsthed, der er vældig langt fra den lovgivning, vi har.
Derfor appellerer jeg om, at man melder ud og kommer med nogle signaler om, at man vil se på det her.